L 145/2
BG
Официален вестник на Европейския съюз
24.5.2022 г.
(4)
ЕОЦКП следва да оцени пълнотата на преписката, представена от разследващия служител, въз основа на списък с документи.
За да се гарантира, че разследваното лице е в състояние да подготви по подходящ начин защитата си, ЕОЦКП — преди да приеме окончателно решение по отношение на глобите или надзорните мерки — следва да осигури на лицето възможност да представи допълнителни писмени коментари.
(5)
За да се гарантира, че лицата сътрудничат на разследването, ЕОЦКП следва да може да предприеме определени принудителни мерки.
Когато ЕОЦКП е взел решение, с което изисква от дадено лице да прекрати нарушение, или е поискал да предостави пълна информация или да подаде всички документи, данни или други материали, или е взел решение да извърши проверка на място, ЕОЦКП може да наложи периодични имуществени санкции, за да принуди разследваното лице да изпълни взетото решение.
Преди да наложи периодични имуществени санкции, ЕОЦКП следва да предостави възможност на лицето да представи писмени изявления.
(6)
Правото на защита следва да бъде съпоставено при определени обстоятелства с необходимостта от спешни действия на ЕОЦКП.
Когато се налага предприемането на спешни действия съгласно член 38л от Регламент (ЕС) No 600/2014, правото на защита на разследването лице не следва да възпрепятства ЕОЦКП да предприеме спешни мерки.
В такъв случай, с цел да се предотврати съществена и неизбежна вреда за финансовата система, ЕОЦКП може да приеме временно решение, без да предоставя възможност на разследваното лице да прави изявления.
ЕОЦКП следва да даде възможност на лицето да бъде изслушано възможно най-скоро след приемането на временното решение и преди приемането на потвърдително решение.
Все пак процедурата следва да осигури на разследваното лице правото да бъде изслушано предварително от разследващия служител.
(7)
Преписките, изготвени от ЕОЦКП и разследващия служител, съдържат информация, която е необходима на съответното лице при подготовката му за съдебни или административни производства.
След като получи от разследващия служител или от ЕОЦКП уведомлението за констативния протокол, разследваното лице следва да има съответно право на достъп до преписката при зачитане на законния интерес на други лица от опазване на търговските им тайни.
Използването на документи от преписката, до които е получен достъп, следва да бъде разрешено само за съдебни или административни производства във връзка с нарушения на Регламент (ЕС) No 600/2014.
(8)
Както правомощието за налагане на глоби и периодични имуществени санкции, така и правомощието за принудително изпълнение на глоби и периодични санкции следва да подлежат на давностен срок.
От съображения за съгласуваност, при давностните срокове за налагане и изпълнение на глоби или периодични имуществени санкции следва да бъдат взети предвид съществуващото законодателство на Съюза, приложимо за налагането и изпълнението на санкции на поднадзорни субекти, както и опитът на ЕОЦКП в прилагането на това законодателство.
(9)
За да може ЕОЦКП да гарантира съхранението на събраните глоби и периодичните санкции, ЕОЦКП следва да ги депозира по лихвоносни сметки, открити изключително с цел налагане на еднократна глоба или периодични имуществени санкции с оглед прекратяване на отделно нарушение.
Според разумната бюджетна политика ЕОЦКП следва да прехвърля сумите на Комисията едва след като решенията станат окончателни след изчерпване или изтичане на срока на правото на обжалване.
(10)
За да се гарантира безпрепятственото функциониране на новата надзорна уредба за ДУДД, въведена с член 4 от Регламент (ЕС) 2019/2175, настоящият регламент следва да влезе в сила по спешност,
ПРИЕ НАСТОЯЩИЯ РЕГЛАМЕНТ:
Член 1 Определения За целите на настоящия регламент „доставчик на услуги за докладване на данни“ или „ДУДД“ означава одобрен механизъм за публикуване или одобрен механизъм за докладване съгласно определението в член 2, параграф 1, точка 34 и член 2, параграф 1, точка 36 от Регламент (ЕС) № 600/2014.